पाएं अपने शहर की ताज़ा ख़बरें और फ्री ई-पेपरडाउनलोड करें
रविवार को पॉलीटेक्निक कॉलेज में विधानसभा उपचुनाव की मतगणना में शामिल होने वाले 4 सौ से ज्यादा अधिकारी, कर्मचारी और जनप्रतिनिधियों ने अपनी कोविड की जांच कराने में लापरवाही बरती। तकरीबन 210 सदस्य ही जांच कराने के लिए पहुंचे, जिनमें से 11 की रिपोर्ट पॉजिटिव आई। सवाल यह है कि मतगणना में 375 से ज्यादा लोगों की ड्यूटी स्पष्ट तौर पर लगाई गई है, बाकी के लिए रिजर्व में रखा गया है, लेकिन इसके बाद भी जांच करने में लोगों ने लापरवाही बरती। ऐसे में कौन सा कर्मी पॉजिटिव है या निगेटिव।
इसका पता लगना मुश्किल हो गया है। दरअसल आयोग की ओर से जो गाइड लाइन जारी गई थी, उसमें उल्लेख किया गया था कि मतगणना स्थल में प्रवेश करने वालों को पहले कोरोना की निगेटिव रिपोर्ट या फिर दो टीके लगने का प्रमाण पत्र दिखाना होगा।
जांच के लिए सुबह से पॉलीटेक्निक कॉलेज परिसर में काउंटर लगा दिया गया था। यहां पर एंटीजन टेस्ट के माध्यम से जांच प्रारंभ की गई थी। दोपहर 3 बजे तक जांच कराने के लिए 150 से ज्यादा लोग पहुंच चुके थे, लेकिन शाम को सन्नाटा छाया रहा। इस बीच करीब 210 लोगों की स्लाइड से जांच हुई, बाकी की जांच नहीं हो पाई।
जिन 11 लोगों की जांच रिपोर्ट पॉजिटिव आई है। उसमें एक सपाक्स पार्टी का प्रत्याशी भी शामिल हैं। इसके अलावा बीजेपी का एक पूर्व पार्षद भी शामिल है। पॉजिटिव निकले सभी सदस्यों को मेडिकल टीम ने सूचना देकर होम आइसोलेट होने होने का सुझाव दिया है।
कांग्रेस प्रत्याशी अजय टंडन ने अपनी जांच कराई और उनकी रिपोर्ट निगेटिव आई है। इधर बीजेपी के प्रत्याशी राहुल सिंह ने अपनी कोरोना की जांच हिंडोरिया में कराई है। उन्होंने अपनी रिपोर्ट निगेटिव होना बताया है। ज्ञात हो कि कोविड की जांच करने के लिए 4 सौ से ज्यादा अभ्यार्थी, अभिकर्ता, गणना सहायक अन्य अधिकारियों के लिए शनिवार का दिन सुनिश्चित किया गया था।
प्रत्याशियों के जीत के अपनेे दावे
शहर की जनता ने विकास के मुद्दे पर भाजपा को चुना है। मेडिकल कॉलेज एक बड़ी उपलब्धि मिली है। आने वाले समय में लोगों के लिए यह वरदान साबित होगी। जिस हिसाब से ग्रामीण अंचलों में वोटिंग हुई है। उससे हमारी जीत पक्की है। हम 4 से 5 हजार वोटों से जीत रहे हैं।- राहुल सिंह, बीजेपी प्रत्याशी
यह चुनाव शहर की जनता के मान और सम्मान का चुनाव था। जनता ने टिकाऊ और बिकाऊ के मुद्दे को स्वीकार किया है। हमने घर-घर जाकर वोट मांगा है। लोगों ने मुझे भरपूर प्यार दिया है। इसलिए हमारी पार्टी ढाई से 3000 वोटों से जीत रही है।- अजय टंडन, कांग्रेस प्रत्याशी
मतगणना सुबह 8 बजे से 3 कमरों में शुरू होगी, 10 बजे आएगा पहला रुझान
दमोह| विधानसभा उप निर्वाचन क्षेत्र क्रमांक 55 दमोह की मतगणना आज पॉलीटेक्निक कॉलेज में सुबह 8 बजे से होगी। कलेक्टर तरुण राठी ने मतगणना स्थल का जायजा लिया और व्यवस्थाएं देखी। उन्होंने उप निर्वाचन अधिकारी अभिषेक सिंह ठाकुर एवं रिटर्निंग ऑफिसर राकेश सिंह मरकाम से मतगणना के संबंध में जानकारी ली। मतगणना पर्यवेक्षक, गणना सहायक, अभ्यर्थियों, निर्वाचन अभिकर्त्ता और गणना अभिकर्त्ताओं की बैठक व्यवस्थाओं का जायजा लिया।
उन्होंने पुलिस, पेयजल, भोजन व्यवस्था एवं अन्य सुविधाओं के बारे में जानकारी ली। पार्किंग एवं प्रवेश स्थलों को भी देखा। उप जिला निर्वाचन अधिकारी अभिषेक सिंह ठाकुर ने बताया कि 3 कमरों में मतगणना होगी। इसमें 2 कमरों में 5-5 टेबल और तीसरे कमरे में चार टेबल होगी।
उन्होंने बताया निर्वाचन आयोग की अनुमति के बाद यह व्यवस्था की गई है। मतगणना पॉलीटेक्निक कॉलेज के कक्ष क्रमांक 7, 5 और 4 में होगी। कक्ष नंबर 3 में पोस्टल वैलेट की गणना होगी।
पहले बैलेट पेपर, फिर ईवीएम मशीन से गणना
सबसे पहले बैलेट पेपर की गिनती होगी, उसके बाद ईवीएम खोली जाएगीं। किस राउंड में किस क्षेत्र की ईवीएम खोली जाएंगी, इसका पता डी कोडिंग के बाद पता चलेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hne_Deva hin_Deva zho_Hant eng_Latn